## Pravilnik o stalnim sudskim tumačima

### NN 132/2005 (7.11.2005.), Pravilnik o stalnim sudskim tumačima

# MINISTARSTVO PRAVOSUĐA

**2449**

Na temelju članka 82. stavka 5. Zakona o
sudovima (»Narod­ne novine« br. 3/94, 100/96, 115/97,
131/97, 129/00. 67/01, 5/02, 101/03, 17/04 i 141/04), ministrica pravosuđa
donosi

## PRAVILNIK

### O STALNIM SUDSKIM TUMAČIMA

I. OPĆA ODREDBA

Članak 1.

Ovim se Pravilnikom propisuje način utvrđivanja
ispunjavanja uvjeta za stalnog sudskog tumača, njihova prava i dužnosti te
visina nagrade i naknade troškova za njihov rad.

II. UTVRĐIVANJE UVJETA
ZA OBAVLJANJE POSLOVA STALNOG SUDSKOG TUMAČA

*1. Uvjeti*

Članak 2.

Uvjete za stalnog sudskog tumača ispunjava osoba
koja, osim općih uvjeta propisanih za prijam u državnu službu, ispunjava i
sljedeće posebne uvjete:

– uz znanje hrvatskog jezika, da potpuno vlada
pojedinim stranim jezikom a na području suda gdje je uz hrvatski jezik službeni
jezik i jezik etničke ili nacionalne zajednice ili manjine, i tim jezikom,

– poznaje ustrojstvo sudbene vlasti, državne
uprave i pravno nazivlje,

– ima završenu visoku školsku spremu.

Za stalnog sudskog tumača ne može se imenovati
osoba za koju postoje zapreke za prijam u državnu službu iz članka 8. stavak 1.
Zakona o državnim službenicima i namještenicima, kao ni osoba koja je
pravomoćno osuđena ili protiv koje se vodi kazneni postupak zbog kaznenog djela
koje je čini nedostojnom za obavljanje poslova stalnog sudskog tumača.

Za stalnog sudskog tumača može se imenovati i
strani državljanin ili osoba bez državljanstva ako, osim uvjeta propisanih u
stavku 1. i 2. ovoga članka, ima odobrenje Ministarstva pravosuđa.

Pravne osobe mogu obavljati poslove stalnog
sudskog tumača ako su registrirane za te poslove i imaju u stalnom radnom
odnosu zaposlene stalne sudske tumače za odgovarajuće jezike koje imaju
registrirane u djelatnosti.

O početku svoga rada pravne osobe dužne su obavijestiti
predsjednika nadležnog županijskog odnosno trgovačkog suda i dostaviti popis
stalnih sudskih tumača koji su kod pravne osobe zaposlene.

Članak 3.

Postupak za imenovanje stalnog sudskog tumača
pokreće se pod­nošenjem zahtjeva predsjedniku odgovarajućeg županijskog odnosno
trgovačkog suda.

Zahtjevu se prilaže životopis, dokaz o školskoj
spremi i znanju jezika, potvrda nadležnog suda da nije pod istragom ili da se
protiv njega ne vodi kazneni postupak odnosno da nije osuđen za kazneno djelo
koje čini zapreku za prijam u državnu službu.

Znanje jezika dokazuje se svjedodžbom
međunarodno priznatog ispita o znanju jezika za koje kandidat traži imenovanje.

Prije odlučivanja o zahtjevu predsjednik
odgovarajućeg županijskog odnosno trgovačkog suda će uputiti kandidata na
provjeru znanja o ustrojstvu sudbene vlasti i državne uprave, te poznavanju
pravnog nazivlja.

Kandidat za stalnog sudskog tumača koji je
diplomirani prav­nik ne podliježe provjeri znanja iz
stavka 4. ovoga članka, kao ni osoba koja je već imenovana za stalnog sudskog
tumača za neki drugi jezik.

Članak 4.

Stručna obuka kandidata za stalne sudske tumače
obavljat će se prema programu koji donose strukovne udruge stalnih sudskih
tumača, koje u članstvu imaju najmanje jednog stalnog sudskog tumača za jezik
za koji se obavlja obuka kandidata.

Obavljanje obuke odobrava Ministarstvo pravosuđa
na zahtjev udruge. Uz zahtjev udruga prilaže i program obuke.

Obuka može trajati najdulje šest mjeseci.

Visinu naknade za obavljanje stručne obuke određuje
ministar pravosuđa.

*2. Provjera*

Članak 5.

Provjera se obavlja pred Povjerenstvom za
provjeru znanja (u da­ljem tekstu: Povjerenstvo)
prema programu kojega propisuje ministar pravosuđa.

Povjerenstvo se osniva pri županijskom odnosno
trgovačkom sudu.

Povjerenstvo ima predsjednika i dva člana.

Predsjednika i članove Povjerenstva imenuje
predsjednik županijskog odnosno trgovačkog suda od sudaca toga suda na vrijeme
od dvije godine.

Predsjednik i članovi Povjerenstva imaju pravo
na nagradu za rad u Povjerenstvu. Visinu nagrade po kandidatu određuje ministar
pravosuđa.

Izdatke za rad Povjerenstva snosi kandidat za
stalnog sudskog tumača.

Članak 6.

Provjera znanja kandidata pred Povjerenstvom
obavlja se usmeno.

O radu Povjerenstva vodi se zapisnik za svakog
kandidata posebno. Zapisnik sadrži: ime, prezime i adresu kandidata, sastav
Povjerenstva, datum provjere znanja, tijek i rezultat provjere.

Povjerenstvo ocjenjuje rezultat provjere znanja i
utvrđuje je li kandidat »zadovoljio« ili »nije zadovoljio« na provjeri znanja.

Članak 7.

Kandidat koji na provjeri znanja nije zadovoljio
može se ponov­no prijaviti na provjeru znanja nakon
tri mjeseca.

*3. Odluka o zahtjevu*

Članak 8.

Predsjednik odgovarajućeg županijskog odnosno
trgovačkog su­da odlučuje o zahtjevu nakon provedenog postupka i prikupljenih
podataka.

O zahtjevu se odlučuje rješenjem.

*4. Odbijanje zahtjeva*

Članak 9.

Predsjednik županijskog odnosno trgovačkog suda donijet
će rješenje kojim se zahtjev zainteresirane osobe odbija:

– ako podnositelj zahtjeva ne ispunjava uvjete
iz članka 2. ovoga Pravilnika,

– ako prigodom provjere znanja podnositelj
zahtjeva nije zadovoljio.

Protiv rješenja iz prethodnog stavka podnositelj
zahtjeva ima pravo žalbe Ministarstvu pravosuđa u roku od 15 dana od dostave
rješenja.

Žalba se neposredno predaje ili šalje poštom
predsjedniku odgovarajućeg županijskog odnosno trgovačkog suda u dva primjerka.

*5. Rješenje o imenovanju*

Članak 10.

Ako podnositelj zahtjeva ispunjava uvjete iz
članka 2. ovoga Pravilnika. a na provjeri znanja bude ocijenjen s ocjenom
»zadovoljio«, predsjednik odgovarajućeg županijskog odnosno trgovačkog suda
donijet će rješenje o imenovanju stalnog sudskog tumača.

Stalni sudski tumač imenuje se na vrijeme od
četiri godine.

Rješenje o imenovanju stalnog sudskog tumača
sadrži:

– osobne podatke tumača,

– naziv jezika za kojega je postavljen tumačem.

– podatke o stručnoj spremi i dokazima o
poznavanju stranog jezika odnosno drugog službenog jezika u Hrvatskoj,

– ocjenu o provjeri znanja pred Povjerenstvom.

Predsjednik županijskog odnosno trgovačkog suda
obavijestit će o imenovanju stalnog sudskog tumača sve općinske sudove s
područja županijskog odnosno trgovačkog suda.

*6. Prisega*

Članak 11.

Osoba imenovana za stalnog sudskog tumača daje
prisegu pred predsjednikom županijskog odnosno trgovačkog suda.

Tekst prisege glasi:

»Prisežem svojom čašću da ću dužnost stalnog
sudskog tumača obavljati stručno, savjesno i po svom najboljem znanju«.

Stalni sudski tumač će potpisati prisegu.

*7. Ponovno imenovanje*

Članak 12.

Stalni sudski tumač nakon proteka vremena na
koje je imenovan za sudskog tumača može biti ponovno imenovan na vrijeme od
četiri godine.

Zahtjev za ponovno imenovanje podnosi se
najkasnije 30 dana prije isteka roka na koji je imenovan.

Uz zahtjev za ponovno imenovanje stalni sudski
tumač mora dostaviti dokaz da nije pod istragom, da se protiv njega ne vodi
kazneni postupak ili da nije osuđen za kazneno djelo koje je zapreka za prijam
u državnu službu i popis dosadašnjih prijevoda.

Predsjednik suda, kada utvrdi da nema zapreka za
imenovanje, donijet će rješenje o ponovnom imenovanju.

Ponovno imenovani stalni sudski tumač ne daje
prisegu.

*8. Razrješenje*

Članak 13.

Imenovanog stalnog sudskog tumača predsjednik
odgovarajućeg županijskog odnosno trgovačkog suda razriješit će:

– ako to sam zatraži,

– ako se utvrdi da nisu postojali odnosno da su
prestali uvjeti na temelju kojih je imenovan,

– ako je na temelju pravomoćne odluke nadležnog
tijela progla­šen
nesposobnim za obavljanje djelatnosti ili struke za koju se je školovao odnosno
kojom se bavi kao zanimanjem,

– ako mu je na temelju pravomoćne sudske odluke
oduzeta poslovna sposobnost,

– ako stalni sudski tumač bude pravomoćno osuđen
ili se protiv njega provede kazneni postupak zbog kaznenog djela navedenog u
članku 8. stavak I. Zakona o državnim službenicima i namještenicima ili nekog
drugog kaznenog djela koje ga čini nedostojnim za obavljanje poslova stalnog
sudskog tumača,

– ako nesavjesno ili neuredno obavlja povjerene
mu poslove prevođenja,

– ako uslijed promjene boravišta napusti
područje županijskog odnosno trgovačkog suda za koje je imenovan.

Protiv rješenja o razrješenju dopuštena je žalba
Ministarstvu pravosuđa u roku od 15 dana od dostave rješenja.

Žalba se neposredno predaje ili šalje poštom
predsjedniku odgovarajućeg županijskog odnosno trgovačkog suda.

Članak 14.

Danom konačnosti rješenja o razrješenju stalni
sudski tumač briše se iz Popisa stalnih sudskih tumača. Bilješka o brisanju
upisuje se u odjeljak »primjedba«. O brisanju se izvješćuju svi sudovi.

Danom brisanja iz Popisa stalni sudski tumač
dužan je zaključi­ti Dnevnik prijevoda i ovjera i predati ga, zajedno sa svojim
pečatom, predsjedniku županijskog odnosno trgovačkog suda koji ga je imenovao
za stalnog sudskog tumača.

Članak 15.

U postupku imenovanja i razrješenja stalnih
sudskih tumača primjenjuju se odredbe Zakona o općem upravnom postupku
(»Narodne novine«, br. 53/91).

*9. Popis stalnih sudskih tumača*

Članak 16.

Županijski odnosno trgovački sudovi vode Popis
stalnih sudskih tumača imenovanih na svom području i dostavljaju ga svim
sudovima na području županijskog odnosno trgovačkog suda. Popis se vodi na obrascu
koji je tiskan uz ovaj Pravilnik i čini njegov sastavni dio.

Popisi se moraju voditi uredno i na vrijeme.

Ako stalni sudski tumač umre, bude razriješen
ili ne bude ponovno imenovan briše se iz Popisa stalnih sudskih tumača, o čemu
se obavještavaju svi sudovi na području nadležnosti županijskog odnosno
trgovačkog suda i Ministarstvo pravosuđa.

Članak 17.

Županijski i trgovački sudovi objavit će popis
stalnih sudskih tumača u »Narodnim novinama« i na oglasnoj ploči suda, te ga
dostaviti i Ministarstvu pravosuđa najkasnije do 31. ožujka tekuće godine.

*Evidencija o radu stalnog sudskog tumača*

Članak 18.

Stalni sudski tumač dužan je voditi evidenciju o
svom radu.

Evidencija iz stavka L ovoga članka vodi se u
obliku knjige pod nazivom »Dnevnik prijevoda i ovjera«. Knjiga mora biti
prošivena jamstvenikom i ovjerena od strane predsjednika županijskog ili trgo­vačkog suda.

»Dnevnik prijevoda i ovjera« vodi se na
propisanim tiskanicama formata A4, uvezenih u knjigu s tvrdim koricama. Na
korice se stavlja oznaka »Dnevnik prijevoda i ovjera«.

U Dnevnik prijevoda i ovjera upisuju se sljedeći
podaci:

– redni broj,

– datum primitka isprave za prevođenje odnosno
datum obav­ljenog usmenog
prevođenja,

– broj i datum akta suda, drugog državnog tijela
ili pravne osobe na čiji se zahtjev obavlja prevođenje, odnosno ime i prezime,
adresa i broj osobne iskaznice podnositelja isprave,

– predmet prijevoda,

– naznaka da li će se prijevod upotrijebiti u
zemlji ili inozemstvu,

– iznos naplaćene upravne pristojbe za
prevođenje, ako je pristojba propisana,

– iznos naplaćene nagrade i drugih izdataka za
prijevod,

– potvrda podnositelja isprave da je prijevod
obavljen i datum obavljenog prijevoda,

– primjedba.

Dnevnik prijevoda i ovjera zaključuje se na
kraju kalendarske godine. Ispod posljednjeg upisa tekuće godine povlači se
crta, a dnevnik se tijekom siječnja sljedeće kalendarske godine dostavlja
predsjedniku odgovarajućeg županijskog ili trgovačkog suda na potpis.

*10. Potvrda*

Članak 19.

Prijevod isprave stalni sudski tumač ovjerava
potvrdom koja glasi: »\_\_\_\_\_\_\_\_\_\_\_ stalni sudski tumač za \_\_\_\_\_\_\_ jezik,
imenovan rješenjem predsjednika Županijskog – Trgovačkog suda u \_\_\_\_\_\_\_\_\_ broj
\_\_\_\_\_\_ od \_\_\_\_\_\_\_\_\_\_\_ potvrđujem da gornji prijevod potpuno odgovara izvorniku
sastavljenom na \_\_\_\_\_\_\_\_\_\_\_ jeziku.

Potvrda mora biti na jeziku na koji je isprava
prevedena.

Potvrda iz stavka 1. ovog članka prevodi se na
sve jezike. Valjani tekst prijevoda daje strukovna udruga stalnih sudskih
tumača, a imenovani stalni sudski tumač dobiva je u uredu predsjednika nad­ležnog županijskog odnosno trgovačkog suda zajedno s
rješenjem o imenovanju.

Ako prijevod isprave obuhvaća dva ili više
listova ili araka, stranice prijevoda moraju biti označene rednim brojem, a
listovi odnos­no arci prošiveni i na kraju ovjereni pečatom i potpisom stalnog
sudskog tumača.

Naslovna, svaka sljedeća i posljednja stranica
pisanih prijevoda s tekstom ovjere jednoobraznog su izgleda, prema obrascu koji
je sastavni dio ovog Pravilnika.

Ispod potvrde se označuje mjesto i datum
prevođenja, stavlja broj koji odgovara rednom broju Dnevnika prijevoda i
ovjera, te vla­storučni
potpis i otisak pečata sudskog tumača.

Ako je za prijevod propisana pristojba ona se
lijepi na prijevodu i poništava pečatom tumača, a iznos pristojbe na prijevodu
posebno se naznačuje uz navođenje odgovarajućeg tarifnog broja.

*11. Dužnosti*

Članak 20.

Stalni sudski tumač ima pečat kojega je dužan
nabaviti o svom trošku.

Pečat je okruglog oblika, bez grba Republike Hrvatske,
promjera 38 mm. Tekst pečata sadrži: ime i prezime tumača, oznaku »stalni
sudski tumač« i naznaku jezika za koji je tumač imenovan, te prebivalište
tumača.

Tekst pečata je na hrvatskom jeziku, te jeziku
za kojega je postavljen za stalnog sudskog tumača. Pečat je plave boje.

Stalni sudski tumač dužan je dostaviti otisak
svog pečata i vlastoručni potpis svim sudovima na području županijskog odnosno
trgovačkog suda kod kojega je imenovan za stalnog sudskog tumača.

Stalni sudski tumač dužan je na zgradu u kojoj
obavlja djelat­nost o svom trošku postaviti tablu s
tekstom: (upisati ime i prezime), Stalni sudski tumač za (jezik za koji je
imenovan), te ispod toga naziv ulice i broj kuće.

Stalni sudski tumač dužan je izdati račun o
obavljenoj usluzi prijevoda.

Stalni sudski tumač dužan je nadležnom
županijskom odnosno trgovačkom sudu javiti svaku promjenu svojih osobnih
podataka.

Članak 21.

Stalni sudski tumač dužan je poslove za čije je
obavljanje ovlašten obavljati savjesno i u skladu s propisima.

III. NAGRADE I NAKNADE
TROŠKOVA ZA RAD STALNIH SUDSKIH TUMAČA

*1. Naknade troškova*

Članak 22.

Stalni sudski tumač ima pravo na naknade
troškova koje je imao u svezi prevođenja.

Naknade obuhvaćaju:

– putne troškove,

– troškove za hranu (dnevnice),

– troškove za smještaj (noćenje) i

– naknadu za neostvarenu plaću odnosno zaradu.

*Putni troškovi*

Članak 23.

Putni troškovi obuhvaćaju naknadu za prijevoz
sredstvima jav­nog prometa.

Troškovi iz stavka I. ovog članka obuhvaćaju
izdatke za dolazak iz mjesta prebivališta, odnosno boravišta do mjesta gdje će
stalni sudski tumač obaviti prevođenje, kao i za povratak u prebivalište od­nosno
boravište. Ovi troškovi obuhvaćaju i izdatke za prijevoz sredstvima javnog
prometa u mjestu prebivališta odnosno boravišta.

Sredstva javnog prometa u smislu ovog Pravilnika
su tramvaj, vlak, autobus, brod i zrakoplov.

Članak 24.

Naknada za prijevoz pripada za putovanje
obavljeno najkraćim putem i najekonomičnijim prometnim sredstvom.

Visina naknade za prijevoz utvrđuje se na osnovi
putne karte, ili na drugi odgovarajući način.

Članak 25.

Na putnim pravcima na kojima ne prometuju
sredstva javnog prometa ili ne prometuju u pogodno vrijeme ili je iz drugih
razloga bilo nužno koristiti vlastito prijevozno sredstvo, stalnim sudskim
tumačima pripada naknada troškova u vidu kilometrine.

Ako je putovanje obavljeno vlastitim prijevoznim
sredstvom visina naknade za prijevoz utvrđuje se prema broju prijeđenih
kilometara, po propisima koji se primjenjuju na suce suda koji vodi postupak.

*Troškovi za hranu i smještaj*

Članak 26.

Troškovi za hranu (u daljnjem tekstu: dnevnica)
obuhvaćaju nužne izdatke za hranu za vrijeme zadržavanja stalnog sudskog tumača
izvan mjesta prebivališta odnosno boravišta duljem od 8 sati. računajući vrijeme
potrebno za dolazak u mjesto gdje će se obaviti prevođenje kao i za povratak u
mjesto prebivališta odnosno boravišta.

Za vrijeme zadržavanja izvan mjesta prebivališta
izmedu 8-12 sati stalnom sudskom tumaču pripada
naknada u visini 1/2 dnevnice, a za vrijeme proveden između 12-24 sata cijela
dnevnica, koju imaju suci suda koji vodi postupak.

Izdaci za smještaj (u daljnjem tekstu: noćenje)
priznaju se u punom iznosu prema priloženom računu do visine cijene noćenja u
hotelu u istom mjestu koji se priznaje sucu.

*2. Nagrada za rad tumača*

Članak 27.

Pisani prijevodi obračunavaju se po normiranom
retku od 50 znakova. Najmanja obračunska jedinica je jedna normirana kartica s
30 redaka. U obračun retka ulazi svaki otkucani znak (slovo, interpunkcija,
formula, znakovlje).

Visina nagrade iznosi:

1. Za prijevod sa stranog jezika na hrvatski
jezik i za prijevod s hrvatskog na strani jezik, za svaki redak 5,00 kuna
bruto;

2. Za prijevod znanstvenih, stručnih i tekstova
s posebnim pis­mom (arapski, kineski, japanski i sl.) 7,50 kuna bruto po retku;

3. Za prijevod s jednog na drugi strani jezik za
svaki redak 5,00 kuna bruto;

4. Za ovjeru teksta obračunava se 30% na cijenu
obavljenog prijevoda;

5. Za hitan prijevod obračunava se 50% na cijenu
obavljenog prijevoda.

Članak 28.

Za prevođenje izgovorenog teksta s hrvatskog na
strani jezik i obratno, kao i s jednog stranog jezika na drugi, stalnom sudskom
tumaču pripada nagrada u iznosu od 150,00 kuna bruto za svaki započeti sat.

U vrijeme utrošeno za prevođenje računa se
cjelokupno vrijeme provedeno od dolaska stalnog sudskog tumača u mjesto gdje se
obav­lja prevođenje do
prestanka potrebe za njegovom prisutnošću.

Članak 29.

Stalni sudski tumač ima pravo na naknadu
troškova koje je imao u gotovom novcu u svezi s prevođenjem.

Stalni je sudski tumač dužan o svakom primitku
novca za nagra­du i druge izdatke u svezi s
tumačenjem izdati potvrdu, a na zahtjev stranke dužan je izdati i pisani
obračun nagrade odnosno račun za druge izdatke.

Članak 30.

Visinu nagrade i naknade drugih troškova za
prevođenje pred sudom odmjerava sud po čijem zahtjevu je prevođenje obavljeno.

IV. PRIJELAZNE I ZAVRŠNE
ODREDBE

Članak 31.

Rad stalnih sudskih tumača nadzire županijski odnosno
trgovački sud koji je imenovao stalnog sudskog tumača i Ministarstvo pravosuđa.

Članak 32.

Odredbe ovoga Pravilnika na odgovarajući se
način primjenjuju i na tumače koje sud imenuje za pojedini slučaj, kao i na
tumače znakova gluhonijemih, gluhih, nijemih ili drugih osoba s kojima se, zbog
tjelesnih ili drugih mana, ne može na drugi način sporazumjeti.

Članak 33.

Predsjednici županijskih i trgovačkih sudova
dužni su Ministarstvu pravosuđa dostavljati primjerak rješenja o imenovanju,
odnosno razrješenju stalnog sudskog tumača.

Članak 34.

Stalnim sudskim tumačim postavljenim po
odredbama Pravilnika o stalnim sudskim tumačima (»Narodne novine« br. 35/98) prestaje svojstvo tumača danom isteka vremena na
koje su imenovani, ako prema odredbama ovoga Pravilnika ne budu ponovno
imenovani za stalnog sudskog tumača za odgovarajući jezik.

Članak 35.

Stalni sudski tumači imenovani prema odredbama
Pravilnika o stalnim sudskim tumačima (»Narodne novine« br.
35/98) dužni su kod podnošenja zahtjeva za ponovno imenovanje za stalnog
sudskog tumača priložiti svjedodžbu o međunarodno priznatom ispitu o znanju
jezika za koje traže ponovno imenovanje.

Članak 36.

Stupanjem na snagu ovoga Pravilnika prestaje
važiti Pravilnik o sudskim tumačima (»Narodne novine« br.
35/98).

Članak 37.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 700-01/95-01/11

Urbroj: 514-06-05-I

Zagreb, 10. listopada 2005.

Ministrica

**Vesna Škare Ožbolt**, v. r.

![](dodatni/355871.gif)
![](dodatni/355872.gif)
![](dodatni/355873.gif)

Pravilnik, NN 132/2005-2449